Karl H. Bornhøft (SF), 2010-11-16:
Øfeldt Centrets højtspecialiserede behandlingsmetoder er unikke, og deres resultater er faktisk både enestående og forbløffende.
Øfeldt Centrets terapeuter tager over, når den almindelige genoptrænende fysioterapi giver op, og centerets specialiserede metoder har vist sig at være af uvurderlig værdi for den enkelte patient, som ofte har oplevet en kraftig forbedring af sin situation ved centerets behandling.
Derfor er der altså med ændringerne som følge af kommunalreformen sket en stor ulykke med de konsekvenser, der er kommet, og som givetvis har været utilsigtede.
For den ændring, at Øfeldt Centrets specialiserede behandlingstilbud er blevet ligestillet med almindelig fysioterapi og lagt over i kommunalt regi, har altså den sørgelige konsekvens, at mange patienter nu ikke længere kan benytte sig af centerets effektive behandlingsmetoder.
Uden at der er nogen, der må tage mig det ilde op, vil jeg sige, at jeg bliver lidt vred, når diskussionen bliver så historieløs, som den bliver her.
Derfor vil jeg bede ministeren om at lytte godt efter nu
: Den behandling, som vi snakker om her, har været en del af en landsoverenskomst, siden jeg kom ind i Nordjyllands Amtsråd i 1986.
Den har været del af en landsoverenskomst i 21 år, og det er altså rent faktisk først i de sidste par år, at det er ovre i kommunalt regi.
Det her er det, der har været gældende.
Derfor vil jeg også godt sige, at man er nødt til at tage det med i sine videre diskussioner.
Der er jo selvfølgelig et problem i det her, for kommunerne står altså nu rent faktisk med finansieringen af omkostninger til bl.a. transport til Øfeldt Centret, og det er der altså tydeligvis nogle kommuner der ikke har råd til, og derfor afviser de alvorligt trængende patienter med den påstand, at man prøver at finde nogle alternative billigere løsninger for dem.
Derfor er der altså en grund til, at fysioterapi i almindelighed virker anderledes end tilbuddet på Øfeldt Centret.
Man kan simpelt hen ikke sammenligne almindelig fysioterapi med de behandlingsmetoder, der er på Øfeldt Centret, for så laver man en skævvridning; så snakker man ganske enkelt ikke om det samme.
Og det ved jeg at både patienter og læger gerne vil skrive under på, og det er derfor, at de mennesker, der ikke drager nytte af almindelig fysioterapi, fortsat skal have lige præcis den her mulighed.
Derfor er det altså sådan, at Øfeldt Centrets behandlingsmetoder, efter at de er kommet over i kommunalt regi, er placeret på en fejlagtig måde.
Det er en fejl, som vi politikere rent faktisk burde kunne blive enige om at rette op på.
I SF er vi meget bevidste om, at lige præcis det her tilbud ikke skal sammenlignes med almindelig fysioterapi, og at vi derfor også skal behandle det forskelligt.
Begge dele er ligeværdige for de patienter, der kan drage nytte af dem.
Og derfor er vi så i den her sammenhæng med til at foreslå, at det bliver ført over til § 79, hvor det rent faktisk altid har hørt hjemme.
Jeg gentager det: Det har rent faktisk altid hørt hjemme under de gamle amter.
Det var formodentlig ikke tilsigtet, og det var heller ikke af ond mening, at nogle ønskede at flytte dem over, men det ville klæde alle politikere i Folketinget, hvis de en gang imellem erkendte, at det fulde overblik har vi ikke hver eneste gang, vi træffer en beslutning, og derfor skal man da have det der politiske mandsmod til også at ændre beslutninger, når man må erkende, at de rent faktisk var forkerte.
Det er derfor, det for os er vigtigt at sørge for, at de her mennesker ikke kommer i den ulykkelige situation, at de ikke fremtidigt har et tilbud, og der er ingen grund til at lægge skjul på, at vi gerne så, at det her var et landsdækkende tilbud.
Som fru Pia Christmas-Møller tidligere har givet udtryk for, var det her jo nærmest et forsøg på at imødekomme nogle.
Nu kan vi så forstå, at den håndsrækning ønskede de ikke, men så får de naturligvis en anden; lad mig sige det på den måde.
Derfor er mit budskab også, at når vi har accepteret og fået hjulpet de her mennesker, som jeg kan høre at der er en forståelse for at vi skal hjælpe, så skal det også være sådan, at de her behandlingsmetoder skal være tilgængelige for danskere overalt i landet.
Derfor skal vi også lave en autorisationsordning, der gør, at lige præcis dem, Dansk Folkepartis ordfører talte om gerne vil etablere sig nogle andre steder, også får en mulighed derfor.